দুর্ঘটনা দুর্ঘটনাই। আকস্মিক এবং অভাবিত। তাই দুর্ঘটনার অভিঘাত সামলানো কঠিন। তবু দুর্ঘটনা নিয়ে পর্যালোচনা জরুরি। কারণ, সব দুর্ঘটনা প্রাকৃতিক বিপর্যয়ের পর্যায়ে পড়ে না। এড়ানো-অসম্ভব, অমোঘ, অবশ্যম্ভাবী— এমন নয় সব বিপর্যয়। কিছু দুর্ঘটনা থাকে, যা আগাম সতর্কতায় এড়ানো যায়। সতর্কতা আর কিছু নিয়ে নয়, পরিকাঠামো সংক্রান্তই। কালনায় ট্রলারডুবিতে সলিলসমাধি ঘটেছে বহু মানুষের। উদ্ধারকাজ অনেক দেরিতে শুরু হওয়ায় স্বাভাবিকভাবেই প্রশ্ন উঠেছে। প্রশাসনিক আধিকারিকদের কেউ কেউ মনে করছেন, এ ধরনের বিপর্যয় মোকাবিলা করার উপযোগী প্রশিক্ষিত বাহিনীর অভাব রয়েছে রাজ্যে। কেন এই অভাব থাকবে এবং কবে এ অভাব ঘুচবে, কে জানে ! স্টিফেন হাউসের আগুন-কাণ্ডেও শোনা গিয়েছিল পরিকাঠামোর অভাবের কথা। বহুতলে আগুন লাগলে নেভানোর মতো যন্ত্রপাতি বা বাহিনী নাকি ছিল না তখন রাজ্যে ! বামেরা সরকারে থেকে নিজেদের আখের গোছালেও কাজের কাজ কিছুই করেনি। কিন্তু দুঃখের যে, সেই অব্যবস্থিত পরিস্থিতির বিশেষ পরিবর্তন এখনও ঘটেনি। স্টিফেন হাউস ও কালনা-কাণ্ডের মাঝেও যে সব দুর্ঘটনা ঘটেছে, সেখানে আবহসংগীতের মতো পরিকাঠামোর অভাবের সুরটিই নিরন্তর বেজে গিয়েছে।
শুধু পরিকাঠামো নয়, ব্যবস্থার গলদও এসব ক্ষেত্রে দুর্ঘটনার অন্যতম কারণ। একটি মেলা উপলক্ষে ওই অঞ্চলে বছরের এই সময়টিতে বরাবরই বিপুল জনসমাগম হয়। কালনা-শান্তিপুর ফেরিঘাট কর্তৃপক্ষের সেটি না-জানার কথা নয়। তাই 
উৎসব-পর্বে ফেরি-চলাচলের নিরাপত্তা ব্যবস্থা আরও বেশি জোরদার হওয়ার কথা ছিল। তা হয়নি। বলা হচ্ছে, ঝড়বৃষ্টির জন্য নাকি দীর্ঘ সময় ফেরি বন্ধ থাকায় উতলা যাত্রীরা ক্রমশ অসহিষ্ণু হয়ে উঠেছিলেন। সেটিও তো খুব অস্বাভাবিক ব্যাপার নয় ! কিন্তু তার পরে যখন ট্রলার এল, কেন তখন মানুষকে যথাযথভাবে নিয়ন্ত্রণ করা গেল না, সে প্রশ্ন ওঠা স্বাভাবিক। পঞ্চাশ জনকে বহন করতে পারে, এমন ট্রলারে শতাধিক মানুষ উঠে পড়লে তা চরম অব্যবস্থাকেই চিহ্নিত করে।
সমস্যার ভিন্ন অভিমুখও রয়েছে। সেটি জনতার উন্মত্ততা। জনতার বোঝা উচিত ছিল, ছোট্ট ট্রলারে হুড়োহুড়ি করে উঠলে বিপদের আশঙ্কা থেকে যায়। শুধু তা-ই নয় ! দুর্ঘটনা ঘটে যাওয়ার পর দুর্ঘটনাগ্রস্তদের প্রিয়-পরিজন-আত্মীয়-বান্ধব ব্যতীত এত অর্বাচীন মানুষজন কেন ভিড় করবে দুর্ঘটনাস্থলে ! শুধু এই ক্ষেত্রেই নয়, এ রাজ্যের যে কোনও দুর্ঘটনাস্থলের চেহারাই মোটামুটি এক। জনতা জড়ো হয়ে অনর্থক উত্তেজনা তৈরি করতেই অভ্যস্ত। উদ্ধারকাজে ব্যাঘাত ঘটাতেই উন্মুখ। কালনাতেও তাই হয়েছে। পুলিশের সঙ্গে জনতার খণ্ডযুদ্ধ হয়েছে। কাঁদানে গ্যাসের শেল ফেটেছে, রবার বুলেট ছুটেছে, হয়েছে লাঠিচার্জও। প্রশাসনিক গাফিলতি ছিল। তা নিয়ে ক্ষোভও স্বাভাবিক। কিন্তু জেটিতে বিক্ষোভ দেখিয়ে, তাণ্ডব করে, ট্রলারে আগুন লাগিয়ে দিয়ে কোন কার্যসিদ্ধিটি আদতে হল ! ফেরিঘাট কর্তৃপক্ষ অবিমৃশ্যকারী। অবিমৃশ্যকারিতার উদাহরণ জনতার এই বিধ্বংসী ক্ষোভও।